**Jegyzőkönyv**

**Készült:** Zalaszentgrót Város Önkormányzat Képviselő-testületének 2015. március 26-án

1600 órai kezdettel tartott **rendes** **nyilvános** üléséről.

**Jelen vannak:** Baracskai József polgármester

Balogh Gábor képviselő

Beke László képviselő

Dr. Tihanyi Ottó képviselő

Takács Tibor képviselő

Vári Mária képviselő

Veress János képviselő

Kovács László képviselő

Dr. Simon Beáta jegyző

Rétvári Róbert Zalaszentgróti Járási Hivatal vezető

Husz Márta intézményvezető

**Igazoltan távol marad:** Gelencsér István képviselő

**Jegyzőkönyvvezető:** Saska Zsuzsa

**Baracskai József:** Köszöntöm a megjelenteket külön köszöntöm, a Járási Hivatal vezetőjét, Rétvári Róbert urat. Megállapítom, hogy a képviselő-testület 8 tagja jelen van, így határozatképes. Mindenki megkapta a módosított meghívót, értelemszerűen a napirendi pontok száma módosul az előző meghívóhoz képpest. Kiküldésre került továbbá a módosított „Javaslat bírósági ülnök személyére” című előterjesztés és a zárt ülés napirendje. Az eredeti napirendből egy napirendi pont levételre került.

A közétkeztetéssel kapcsolatos napirendet zárt ülés keretében tárgyaljuk.

Kérem, aki egyetért a módosított napirendek elfogadásával, és a napirendek tárgyalásával, szavazzon.

A képviselő-testület 8 igen szavazattal elfogadta a módosított napirendi pontok tárgyalását.

**Napirendi pontok:**

1. Lejárt határidejű határozatok végrehajtása
2. A személyes gondoskodást nyújtó szociális ellátások térítési díjairól szóló önkormányzati rendelet módosítása

Felelős: Baracskai József polgármester

Tárgyalja: Pénzügyi és Ügyrendi Bizottság

1. Az egyes szociális ellátásokról és szolgáltatásokról szóló önkormányzati rendelet módosítása

Felelős: Baracskai József polgármester

Tárgyalja: Szociális Bizottság

Pénzügyi és Ügyrendi Bizottság

1. Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítása

Felelős: Baracskai József polgármester

Tárgyalja: Pénzügyi és Ügyrendi Bizottság

1. 2015. évi igazgatási szünet elrendeléséről szóló önkormányzati rendelet megalkotása

Felelős: Baracskai József polgármester

Tárgyalja: Pénzügyi és Ügyrendi Bizottság

1. 2015. évi közbeszerzési terv jóváhagyása

Felelős: Baracskai József polgármester

Tárgyalja: Gazdasági és Városfejlesztési Bizottság

1. Óvodai beiratkozás időpontja

Felelős: Baracskai József polgármester

Tárgyalja: Humán Ügyek Bizottsága

1. Állami vagyon megigénylése

Felelős: Baracskai József polgármester

Tárgyalja: Gazdasági és Városfejlesztési Bizottság

1. Módosított pályázati felhívás a Batthyány utca 8-10. szám alatti önkormányzati ingatlanok értékesítésére

Felelős: Baracskai József polgármester

Tárgyalja: Gazdasági és Városfejlesztési Bizottság

1. Együttműködési megállapodás kötése a Zalaszentgróti Városvédő Polgárőr Egyesülettel

Felelős: Baracskai József polgármester

Tárgyalja: Pénzügyi és Ügyrendi Bizottság

1. Szimat Állatvédő Egyesület területrendezési kérelme

Felelős: Baracskai József polgármester

Tárgyalja: Gazdasági és Városfejlesztési Bizottság

1. Szent Gróth Termálfürdő és Szabadidőközpont bérbeadása

Felelős: Baracskai József polgármester

Tárgyalja: Gazdasági és Városfejlesztési Bizottság

1. Döntés közétkeztetési célú helyiségbérletről

Felelős: Baracskai József polgármester

Tárgyalja: Pénzügyi és Ügyrendi Bizottság

1. Döntés a Zalaudvarnoki Településrészi Önkormányzat vezetőjéről

Felelős: Baracskai József polgármester

Tárgyalja: Pénzügyi és Ügyrendi Bizottság

1. Javaslat bírósági ülnök személyére

Felelős: Baracskai József polgármester

Tárgyalja: Pénzügyi és Ügyrendi Bizottság

1. A Városi Könyvtár és Művelődési-Felnőttképzési Központ törzskönyvi nyilvántartás adatainak módosítása

Előadó: Baracskai József polgármester

Tárgyalja: Humán Ügyek Bizottsága

1. Zalaszentgrót és Környező Települések Intézményfenntartó Társulása Társulási Megállapodásának módosítása

Előadó: Baracskai József polgármester

Tárgyalja: Szociális Bizottság

1. A Zalaszentgróti Szociális és Gyermekjóléti Alapszolgáltatási Központ alapító okiratának módosítása

Előadó: Baracskai József polgármester

Tárgyalja: Szociális Bizottság

1. A Zalaszentgróti Szociális és Gyermekjóléti Alapszolgáltatási Központ módosított szervezeti és működési szabályzatának, valamint szakmai programjának elfogadása

Előadó: Baracskai József polgármester

Tárgyalja: Szociális Bizottság

1. A Városi Könyvtár és Művelődési-Felnőttképzési Központ 2015. évi munkatervének jóváhagyása

Előadó: Baracskai József polgármester

Tárgyalja: Humán Ügyek Bizottsága

1. Zalai Hazatérők Egyesületével kötött együttműködési megállapodás jóváhagyása

Felelős: Baracskai József polgármester

Tárgyalja: Humán Ügyek Bizottsága

1. Tájékoztató a településrészi önkormányzatok tagjainak köztartozásmentes adózói adatbázisba történő felvételről

Felelős: Baracskai József polgármester

Tárgyalja: Pénzügyi és Ügyrendi Bizottság

1. Kérdések, interpellációk
2. Egyebek

**Zárt ülés:**

1. Döntés közétkeztetéssel kapcsolatosan közbeszerzési dokumentumok elfogadásáról

Felelős: Baracskai József polgármester

Tárgyalja: Pénzügyi és Ügyrendi Bizottság

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi.*

**Dr. Tihanyi Ottó:** A Szentgróti Hírek határozatával kapcsolatban, emlékezetem szerint a január 29-i ülésen fogunk dönteni a pályázatról, de már meg is történt a szerződéskötés.

**Baracskai József**: Zalaszentgrót Város Önkormányzat Képviselő-testületének határozatában foglalt felhatalmazás értelmében jártam el. A határozat arról szólt, hogy a képviselő-testület felhatalmazza a polgármestert az eljárás lefolytatására és a szerződés megkötésére. Tudomásom szerint 6 igen, 1 nem és 1 tartózkodás mellett a képviselő-testület megszavazta.

**Veress János**: Az SZMSZ 53 § (4) bekezdés j) pontja szerint a polgármesterre átruházott hatáskörben szerződést bruttó egymillió forint értékhatárig köthet.

**Dr. Simon Beáta**: Valóban az SZMSZ így szól, ez azokra az esetekre vonatkozik, amikor testületi határozat egyedi ügyekben nem születik. A képviselő-testület januárban elfogadta a pályázati felhívást, elfogadásával egyidejűleg a végrehajtásra megadta a felhatalmazást a polgármester részére. A pályázati felhívás lefolytatásával kapcsolatos valamennyi intézkedés megtétele e körbe tartozik, úgy mint a beérkezett ajánlatoknak az elbírálás és a szerződés megkötése. A beérkezett pályázatok bírálata megfelelően megtörtént, a képviselő-testület által elfogadott költségvetési rendeletben jóváhagyott költségvetési keret terhére történt ez a szerződéskötés. Azokkal a paraméterekkel történt meg a szerződéskötés amelyet a pályázati felhívás értelmében elfogadott a testület, tehát az abban meghatározott példányszámban, oldalszámban, a meghatározott kéthetenkénti megjelenéssel. A szerződéses feltételek a pályázati felhívásnak megfelelően kerültek meghatározatásra. A képviselő-testület ezt a felhatalmazás megadta, a végrehajtásra kijelölte a polgármester urat, mint ahogy a gyakorlatban ez minden egyes esetben így történik, ezért van felelőse és határideje a határozatoknak. Erről azért nem döntött a testület, mert itt adta meg a felhatalmazását. Ha másfajta végrehajtási rendet kíván meg, akkor a határozat végrehajtására más eljárási rendet kellett volna meghatározni. Minden egyes esetben, mikor a testület ad feladatot a polgármester részére, az a határozat jogalapját megteremti és a végrehajtás jogalapjának lehet tekinteni. A polgármester úr jogszerűen járt el.

**Beke László**: Gondoltam, hogy hasonló választ kapunk. Ha testületként akarunk működni, akkor érdemesebb lett volna testület elé hozni, és azt mondani, hogy továbbra is bízzuk meg az előző vállalkozót a helyi újság kiadásával. Vita tárgya lehet, hogy a pályázat eredményességével kapcsolatos minden lépés, vagy a döntés megszületését követően az azután következő lépések megtétele a polgármesterre hárul. Kérem a jegyző asszonyt, hogy a jövőben figyelmeztessen minket, mert nem vagyunk jogalkalmazók és jogot használók.

**Baracskai József**: Soha nem gondoltam volna, ha a képviselő-testület döntése szerint járok el ebből probléma lehet. Az elkövetkezendőkben erre jobban odafigyelünk.

**Dr. Simon Beáta**: Nem igazán értem a kifogást, hiszen az elmúlt időszakban több olyan döntés is született közel hasonló tartalommal, ahol a pályázati eljárással kapcsolatos valamennyi feladat végrehajtására a polgármester úr kijelölése megtörtént. Ezt követően a határozatok végrehajtása, lejelentése ugyanúgy, mint ebben az esetben is megtörtént. Ott ilyen kifogás nem érkezett ezzel a végrehajtási módszerrel kapcsolatban. Ha van ilyen szándék, hogy a média kapcsán a képviselő-testület minden hatáskör magához akar vonni, ennek nincs akadálya.

**Veress János**: A tájékoztatást hiányolom a képviselő-testület felé, nem tudunk semmit a pályázat folyamatával kapcsolatban.

**Baracskai József**: Egyébként a képviselőknek joga van betekinteni a pályázati anyagokba, viszont ezzel kapcsolatban senki sem kért tájékoztatást. Hangsúlyozom, Önök hozták meg ezt a határozatot, hogy eljárjak a pályázat ügyében. Még pontos számokat nem tudok, de kedvezőbb a nyertes ajánlatevő ajánlat, mint ez előző szerződés értelmében. Ha kívánják, bizottsági ülésen tájékoztatjuk a részletekről a képviselő-testület tagjait. Minden törvényszerűen az Önök kérésének megfelelően történt.

**Beke László:** Mi van, ha van 10 darab pályázó?

**Baracskai József**: A testületi ülésen valamilyen más döntésre került volna sor. Még egyszer hangsúlyozom, én kizárólag olyan ügyben járok el melyben a képviselő-testület nekem feladatot ad.

**Dr. Simon Beáta**: Egyébként a pályázati előírás szerint kellett volna 10 darab pályázat esetén is eljárni, a legalacsonyabb ajánlatot prezentáló bírálati szempontrendszer szerint. A végrehajtásról a tájékoztatás, a határidő lejártát követő testületi ülésen történik, a lejárt testületi határozatok bejelentése kretében tájékoztatást nyújtson az aktuális intézkedésekről. A február 27-i határidőt követő testületi ülés a március 26-ai testületi ülés, ezért kell ezen az ülésen a tájékoztatást megadni. Gyakorlatban mindig így történik, ezt a célt szolgálja a lejárt határidejű végrehajtásáról szóló beszámoló.

**Baracskai József**: Kérem, aki elfogadja a lejárt határidejű határozatokról szóló beszámolót, szavazzon.

A képviselő-testület 6 igen és 2 nem szavazattal elfogadta a lejárt határidejű határozatokról szóló beszámolót.

**2. sz. napirendi pont**

**A személyes gondoskodást nyújtó szociális ellátások térítési díjairól szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Tisztelettel köszöntöm Husz Márta intézményvezetőt és Gulyásné Belinszky Ilona munkatársat. A Zalaszentgróti Szociális és Gyermekjóléti Alapszolgáltatási Központ egy javaslattal élt felénk. Az intézményi térítési díjakról a gesztor önkormányzatnak kell dönteni. Az 1. sz. mellékletben csatolásra került a Zalaszentgróti Szociális és Gyermekjóléti Alapszolgáltatási Központ és a Zalaszentgróti Gazdasági Ellátó Szervezet részéről együttesen összeállított díjszámítás. Négy jövedelem sáv kialakításáról van szó, a tavalyi díjhoz képest egy emelt összeg, bruttó 620,-Ft került megállapításra, viszont a szállítási költség nem változott. A házi segítségnyújtás óradíjára pedig 125,-Ft javasolt. A Pénzügyi és Ügyrendi Bizottság megtárgyalta, elfogadásra javasolja a képviselő-testületnek.

Kérem, aki egyetért a személyes gondoskodást nyújtó szociális ellátások térítési díjairól szóló rendelet módosításával, szavazzon.

*A képviselő-testület 8 igen szavazattal megalkotta a Zalaszentgrót Város Önkormányzat Képviselő-testületének 6/2015. (III. 27.) sz. rendeletét a személyes gondoskodást nyújtó szociális ellátások térítési díjairól szóló 5/2009. (III.24.) számú rendelet módosításáról*

**3. sz. napirendi pont**

**Az egyes szociális ellátásokról és szolgáltatásokról szóló önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:**Itt a méltányossági ápolási díj a települési támogatásba olvad be. A cél az, hogy azok, akik ebben részesülnek, ne essenek el attól, hogy szolgálati időt szerethetnek. A Szociális Bizottság, a Pénzügyi és Ügyrendi Bizottság megtárgyalta, elfogadásra javasolja a képviselő-testületnek.

Kérem, aki egyetért az egyes szociális ellátásokról és szolgáltatásokról szóló önkormányzati rendelet módosításával, szavazzon.

*A képviselő-testület 8 igen szavazattal megalkotta a 7/2015. (III. 27.) számú önkormányzati rendeletét az egyes szociális ellátásokról és szolgáltatásokról szóló 4/2015. (II. 13.) számú önkormányzati rendeletének módosításáról.*

**4. sz. napirendi pont**

**Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A részönkormányzatokkal kapcsolatos módosításokat tartalmazza a rendelet-tervezet. A részönkormányzatoknak úgy kell működniük, mint egy bizottságnak a törvény szerint. Ebben az esetben minden részönkormányzatnál van három külsős tag, és 4 képviselő tagnak is kell lenni. Volt egy törvénymódosítás, ami kiküszöbölte volna ezt az anomáliát. A Pénzügyi és Ügyrendi Bizottság megtárgyalta, elfogadásra javasolja a képviselő-testületnek. Nyilván ezáltal a képviselők munkája növekedni fog, így több bizottsági munkában kell részt venniük.

**Kovács László**: Az előterjesztés tartalmazza a törvénymódosítást, Zalaszentgrót esetében megnövekedett feladatot jelent, minden részönkormányzatban 4 képviselőnek is részt kell venni a munkában. Elfogadásra javaslom, ha a későbbiek során lehetőség lesz a módosítást tegyük meg, amennyiben területileg lehetőség nyílik az alacsonyabb létszámú működésre.

**Veress János**: Ez problémát jelent majd a jegyzőkönyvvezetésnél is, hiszen részt kell venni az üléseken. A probléma az, hol fogjuk megtalálni egymást, egyszerűen nem lesz rá időnk.

**Baracskai József**: Javasoljuk az országgyűlési képviselőknek, hogy minél hamarabb kerüljön sor a törvénymódosításra az életszerűség okán.

**Dr. Tihanyi Ottó**: Ez a törvény 2013. január 1-től módosult, a részönkormányzatok megalakulása óta ez a törvény nem változott.

**Baracskai József**: Kérem, aki egyetért az Szervezeti és Működési Szabályzatáról szóló 25/2014. (XI. 28.) önkormányzati rendelet módosításával, szavazzon.

*A képviselő-testület 8 igen szavazattal megalkotta a 8/2015. (III. 27.) önkormányzati rendeletét a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról*

**5. sz. napirendi pont**

**2015. évi igazgatási szünet elrendeléséről szóló önkormányzati rendelet megalkotása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztés tartalmazza az indoklást. A rendelet-tervezet értelmében a Zalaszentgróti Közös Önkormányzati Hivatal igazgatási szünetet rendel el 2015. július 27-től 2015. augusztus 16-ig, valamint 2015. december 21-től december 31-ig. Ezen időszakban a hivatal nyitva tart, a dolgozók többsége ekkor veszi ki éves szabadságát. A Pénzügyi és Ügyrendi Bizottság megtárgyalta, elfogadásra javasolja a képviselő-testületnek.

Kérem, aki egyetért az igazgatási szünet elrendeléséről szóló önkormányzati rendelet megalkotásával.

*A képviselő-testület 8 igen szavazattal megalkotta a 9/2015. (III. 27.) önkormányzati rendeletét a Zalaszentgróti Közös Önkormányzati Hivatalban 2015. évi igazgatási szünet elrendeléséről*

**6. sz. napirendi pont**

**2015. évi közbeszerzési terv jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József**: Helyi önkormányzatoknak mint ajánlatkérőknek éves közbeszerzési tervet kell készíteni, öt évig meg kell őrizni.

Kérem, aki elfogadja a 2015. évi közbeszerzési tervet, szavazzon.

A képviselő-testület 8 igen szavazattal az alábbi határozatot hozta:

**28/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete Zalaszentgrót Város Önkormányzat 2015. évi közbeszerzési tervét az előterjesztés 1. számú melléklete szerinti tartalommal jóváhagyja.

Felkéri a jegyzőt, hogy tegye meg a szükséges intézkedéseket a 2015. évi közbeszerzési terv végrehajtásával és közzétételével kapcsolatban.

Határidő: 2015. szeptember 30.

Felelős: Dr. Simon Beáta jegyző

**7. sz. napirendi pont**

**Óvodai beiratkozás időpontja**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az óvodai beiratkozás a központi jogszabály szerint tárgyév április 20 és május 20 között történik.

A Humán Ügyek Bizottsága megtárgyalta, elfogadásra javasolja a képviselő-testületnek.

Kérem, aki elfogadja az óvodai beiratkozás időpontját, szavazzon.

A képviselő-testület 8 igen szavazattal az alábbi határozatot hozta:

**29/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda és Egységes Óvoda – bölcsőde köznevelési intézményben a 2015/2016. nevelési évre vonatkozóan a leendő óvodások beiratkozásának időpontjaként 2015. április 29-30. napját fogadja el.

A Képviselő-testület felhatalmazza a polgármestert, hogy a hirdetmény megjelenésével kapcsolatos intézkedéseket megtegye.

A Képviselő-testület felkéri a jegyzőt, hogy a Zalaszentgróti Napköziotthonos Óvoda és Egységes Óvoda – bölcsőde intézményvezetőjét a határozati kivonat egy példányának megküldésével a döntésről értesítse.

*Határidő:* azonnal

*Felelős:* Baracskai József polgármester

**8. sz. napirendi pont**

**Állami vagyon megigénylése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Lehetőség van az önkormányzat számára állami vagyont megigényelni, jelenleg két épület szerepel az előterjesztésben. Az egyik a Zalaszentgrót, Eötvös K. út 10. és a Zala utca 3. sz. épületek. Ezt a két ingatlant szeretnénk megigényelni az államtól. Gazdasági és Városfejlesztési Bizottság megtárgyalta, elfogadásra javasolja a képviselő-testületnek. Az előterjesztés részletesen tartalmazza az épületek jövőbeni hasznosítását.

**Dr. Tihanyi Ottó:** Az Eötvös K. út 10. sz. épületet önkormányzati iroda céljára kívánjuk hasznosítani?

**Dr. Simon Beáta:** A nemzeti vagyonról szóló törvény végrehajtási rendelete egyértelműen rögzíti és az előzetesen megküldött anyag kapcsán kimondottan a vagyongazdálkodási szerv részéről megfogalmazásra került, hogy a határozati javaslat feltétlenül tartalmazza a konkrét cél megjelölését. Az általános, hogy lakás és helység kategória az önkormányzati tulajdonhányad esetében nem megfelelő. Itt konkrétan rögzíteni kell, hogy a helyiség milyen célt szolgál, ezért általános jelleggel az iroda megnevezés építettük be az előterjesztésbe.

**Dr. Tihanyi Ottó:** Azt nem lehet megjelölni, hogy üzlet lesz?

**Dr. Simon Beáta**: A Kincstári Vagyonigazgatóság illetékes ügyintézőjével történt egyeztetés során kérték, hogy ne az üzleti tevékenység kerüljön rögzítésre, mert e körben az állami vagyon ingyenes átadása kevésbé indokolható.

**Veress János:** A Zala utca 3. sz. épület műszaki állapota nem megfelelő. Ez milyen anyagi terhet ró a városra?

**Baracskai József:** Vizsgáltuk az épület állapotát, a 2000-es évek elején történt egy felújítás. A Zala Megyei Múzeumok Igazgatójával megnéztük az épületet, aki egyébként mérnök ember, az épület körüli vízelvezetést kell megoldani. Az épület melletti betont fel kellene törni és kaviccsal leszórni, az sokat javítana a jelenlegi helyzeten. A közeljövőben nem látok rá lehetőséget, hogy a tulajdonos felújítást tervezne.

Kérem, aki elfogadja az állami vagyon megigénylését az Eötvös utca 10. sz. épületre vonatkozóan, szavazzon.

A képviselő-testület 8 igen szavazattal az alábbi határozatot hozta:

**30/2015. (III. 26.) számú képviselő-testületi határozat:**

1. Zalaszentgrót Város Önkormányzatának Képviselő-testülete a nemzeti vagyonról szóló 2011. évi CXVI. törvény 13.§-ában foglaltak, valamint az állami vagyonról szóló 2007. évi CVI. törvény 36.§ (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában lévő, a 8790, Zalaszentgrót, Eötvös Károly u. 10. szám alatti, 355/4. helyrajzi számon felvett; kivett szolgáltatóház megnevezésű, 602 m2 területű, ingatlan ½ tulajdoni hányadának ingyenes önkormányzati tulajdonba adását.
2. Az ingatlant az Önkormányzat a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 9. pontjában meghatározott lakás és helyiséggazdálkodás feladatainak ellátása érdekében kívánja tulajdonba venni és önkormányzati iroda kialakítása céljára kívánja felhasználni.
3. Zalaszentgrót Város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését.
4. Az igényelt ingatlan nem áll örökségvédelmi, természetvédelmi, helyi vagy Natura 2000 védettség alatt.
5. A Képviselő-testület felhatalmazza a polgármestert, hogy a 8790, Zalaszentgrót, Eötvös Károly u. 10. szám alatti, a 355/4 hrsz-ú ingatlan ingyenes önkormányzati tulajdonba adásával kapcsolatos eljárás során az MNV. Zrt. felé teljes jogkörben eljárjon és valamennyi nyilatkozatot megtegyen.
6. A Képviselő-testület felhatalmazza a polgármestert, hogy a 8790, Zalaszentgrót, Eötvös Károly u. 10. szám alatti, a 355/4 hrsz-ú ingatlan ingyenes önkormányzati tulajdonba adására vonatkozó megállapodást aláírja.

Határidő**:** a döntés megküldése a MNV. Zrt. részére: 2015. április 10.; illetve folyamatos

Felelős**:** Baracskai József polgármester

Kérem, aki egyetért az állami vagyon megigénylésével a Zala utca 3. sz. alatti épületre vonatkozóan, szavazzon.

A képviselő-testület 8 igen szavazattal az alábbi határozatot hozta:

**31/2015. (III. 26.) számú képviselő-testületi határozat:**

1. Zalaszentgrót Város Önkormányzatának Képviselő-testülete a nemzeti vagyonról szóló 2011. évi CXVI. törvény 13.§-ában foglaltak, valamint az állami vagyonról szóló 2007. évi CVI. törvény 36.§ (2) bekezdésének c) pontja alapján a Magyar Nemzeti Vagyonkezelő Zrt-nél kezdeményezi és kérelmezi a Magyar Állam tulajdonában lévő, a 8790, Zalaszentgrót, Zala utca 3. szám alatti, 251 helyrajzi számon felvett, kivett múzeum megnevezésű, 1650 m2 területű ingatlan 1/1 tulajdoni hányadának ingyenes önkormányzati tulajdonba adását.
2. Az ingatlant az Önkormányzat a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 7. pontjában meghatározott kulturális szolgáltatás, különösen a nyilvános könyvtári ellátás biztosítása; filmszínház, előadó-művészeti szervezet támogatása, a kulturális örökség helyi védelme; a helyi közművelődési tevékenység támogatása és a 9. pontjában meghatározott lakás és helyiséggazdálkodás, valamint a muzeális intézményekről, a nyilvános könyvtári ellátásról és a közművelődésről 1997. évi CXL. törvény 76.§ (1) bekezdésében meghatározott helyi közművelődés támogatása feladatainak ellátása érdekében kívánja tulajdonba venni és helytörténeti gyűjtemény elhelyezése és működtetése céljára, valamint önkormányzati bérlakásként kívánja felhasználni.
3. Zalaszentgrót Város Önkormányzata vállalja a tulajdonba adás érdekében felmerülő költségek – ideértve a művelési ág szükséges megváltoztatásának költségét – megtérítését.
4. Az Önkormányzat tudomással bír arról, hogy az igényelt ingatlan örökségvédelmi védettség – műemlék, műemlék jellegű – alatt áll, és az ingatlan önkormányzati tulajdonba kerülése esetén vállalja az ehhez kapcsolódó kötelezettségek megtartását és teljesítését.
5. A Képviselő-testület felhatalmazza a polgármestert, hogy a 8790 Zalaszentgrót, Zala u. 3. szám alatti, 251 hrsz-ú ingatlan ingyenes önkormányzati tulajdonba adásával kapcsolatos eljárás során a MNV Zrt. felé teljes jogkörben eljárjon és valamennyi nyilatkozatot megtegyen.
6. A Képviselő-testület felhatalmazza a polgármestert, hogy a 8790 Zalaszentgrót, Zala u. 3. szám alatti, a 251 hrsz-ú ingatlan ingyenes önkormányzati tulajdonba adására vonatkozó megállapodást aláírja.

Határidő**:** a döntés megküldése a MNV. Zrt. részére: 2015. április 15., illetve folyamatos

Felelős**:** Baracskai József polgármester

**9. sz. napirendi pont**

**Módosított pályázati felhívás a Batthyány utca 8-10. szám alatti önkormányzati ingatlanok értékesítésére**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Már tárgyaltuk a napirendi pontot, nem érkezett be pályázat az ingatlanra. Kicsit módosítottuk a pályázati kiírást. Az eredeti felhívásban rögzítésre került, hogy az értékesítésre szánt telkekből telekalakítással a szabályozási tervnek megfelelő közlekedési területet kell ingyenesen biztosítani. Fel kell újítani a Széchenyi és a Malom utca által határolt szakaszt az önkormányzattal egyeztetett módon. Az eredetileg meghatározott 500.000,- Ft összegű ajánlati biztosíték mértékét csökkentsük 100.000,- Ft-ra. A Gazdasági és Városfejlesztési Bizottság megtárgyalta, elfogadásra javasolja a képviselő-testületnek.

**Beke László**: Egyetértek a határozattal, a terv az, hogy a környék felújításra kerül, és egy szép ékköve lesz a városnak a központi részen.

**Baracskai József:** Kérem, aki egyetért a módosított pályázati felhívással, szavazzon.

A képviselő-testület 8 igen szavazattal az alábbi határozatot hozta:

**32/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a 130/2014. (XI. 27.) számú határozata alapján kiírt pályázati eljárás eredménytelenségének megállapításával egyidejűleg úgy dönt, hogy az önkormányzat vagyonáról és a vagyongazdálkodás szabályairól szóló 8/2013. (III. 28.) önkormányzati rendeletben szabályozott versenyeztetési eljárásra vonatkozó szabályok figyelembevételével, nyílt pályáztatás keretében, az előterjesztés 1. számú mellékletét képező ajánlattételi felhívás alapján értékesíti az alábbi forgalomképes ingatlanait:

- Zalaszentgrót, Batthyány u. 8. szám, 866/1 helyrajzi számú, kivett lakóház, udvar, gazdasági épületként nyilvántartott ingatlan

- Zalaszentgrót, Batthyány u. 10. szám, 867 helyrajzi számú, kivett lakóház, udvar, gazdasági épületként nyilvántartott ingatlan

- Zalaszentgrót, 866/2 helyrajzi számú, kivett lakóhát, udvar, gazdasági épületként nyilvántartott ingatlan

- Zalaszentgrót, 868 helyrajzi számú, kivett gazdasági épületként nyilvántartott ingatlan

A pályázat meghirdetése a helyi televízióban és újságban, valamint a város honlapján történik.

A pályázat eredményességéről és nyerteséről az Értékelő Bizottság javaslata alapján a Képviselő-testület dönt.

A Képviselő-testület felhatalmazza a polgármestert a pályázati eljárás lefolytatására és az Értékelő Bizottság felállítására.

**Határidő:** 2015. augusztus 31.

**Felelős:** Baracskai József polgármester

**10. sz. napirendi pont**

**Együttműködési megállapodás kötése a Zalaszentgróti Városvédő Polgárőr Egyesülettel**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Megalakult a Zalaszentgróti Városvédő Polgárőr Egyesület, a munka elindulásához szükséges az együttműködési megállapodás kötése. A szándékunk, hogy egy élő kapcsolat legyen a város és a polgárőrség között. A hivatal munkatársai közzül többen tagjai vagyunk az egyesületnek.

**Kovács László:** A Pénzügyi és Ügyrendi Bizottság tárgyalta az együttműködési megállapodást. A város területén már három egyesület működik, a költségvetésben biztosított összeget a három egyesület kapja.

**Baracskai József**: A jövőbeni tervben szerepel egy gépjármű beszerzése az egyesület számára. A vidékfejlesztési programból 12 milliárd forint összegben pályázati lehetőséget nyújtanak az önkormányzatok részére, gépjármű igénybevételére, de ez ötezer fő alatti önkormányzatokra szól. Információim szerint a következő programban lesz lehetőség pályázat útján gépjárművet vásárolni az egyesület számára.

**Beke László:** Ez egy olyan civil kezdeményezés, amire szükség van, elfogadásra javaslom a képviselő-testületnek.

**Takács Tibor**: Nagyon jó a kapcsolatunk a csáfordi és a koppányi egyesülettel, sok segítséget kapunk tőlük. Eljutottunk abba a fázisba, hogy elindult a polgárőr igazolvány igénylése. Mi már igényeltük az összeget az önkormányzati keretből, hiszen a Nemzeti Együttműködési Alap pályázatára pályáztunk és az önerőt igazolni kellett. Amennyiben nyer a pályázat, a kezdéshez szükséges felszereléseket szeretnénk beszerezni.

**Baracskai József**: Kérem, aki egyetért az együttműködési megállapodás kötéssel, szavazzon.

A képviselő-testület 8 igen szavazattal az alábbi határozatot hozta:

**33/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul a Zalaszentgróti Városvédő Polgárőr Egyesülettel (székhely: 8790 Zalaszentgrót, Batthyány u. 15., adószám: 18624511-1-20, képviseli Karancz Zoltán elnök) történő együttműködési megállapodás megkötéséhez az előterjesztés 1. számú melléklete szerinti formában és tartalommal.

A Képviselő-testület felhatalmazza a polgármestert az együttműködési megállapodás aláírására.

A Képviselő-testület felkéri a jegyzőt, hogy a Zalaszentgróti Városvédő Polgárőr Egyesület elnökét a döntésről a határozati kivonat egy példányának megküldésével értesítse.

*Határidő:* 2015. április 15.

*Felelős:* Baracskai József polgármester

Dr. Simon Beáta jegyző

**11. sz. napirendi pont**

**Szimat Állatvédő Egyesület területrendezési kérelme**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Nem egyszerű a kért területrendezési kérelemnek eleget tenni. Az egyesület bővíteni szeretné a meglévő telephelyét, ezért szüksége van területre. A mellette lévő terület magántulajdon, az előzetes egyeztetés alapján fel kell ajánlani helyette egy másik területet, így a telephely melletti területtel bővíteni lehetne a telephelyet. A határozati javaslat arról szól, hogy megvásároljuk a magánterületet 350 eft-ért, egy másik területet értékesítenénk nekik 350 eft-ért. A telekalakítási eljárással, valamint az adásvételi szerződéssel kapcsolatos költségek az egyesületet terhelik.

**Takács Tibor:** A Gazdasági és Városfejlesztési Bizottság megtárgyalta, elfogadásra javasolja, hiszen az egyesület a város által kötelezően ellátandó feladatot végez. A jogszabályváltozások miatt kell bővíteni a telepet, minden költséget az egyesület magára vállalt.

**Baracskai József**: Megköszönöm a Szimat Állatvédő Egyesület munkáját, a kötelezően ellátandó feladaton túl egy valódi közösséget alkotnak egy nemes cél érdekében.

Kérem, aki egyetért az egyesület területrendezési kérelmével, szavazzon.

A képviselő-testület 8 igen szavazattal az alábbi határozatot hozta:

**34/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete elvi egyetértését adja ahhoz, hogy az állattartó telep kialakítása érdekében Zalaszentgrót Város Önkormányzata a Kincses Attila (8900 Zalaegerszeg, Petőfi S. u. 11. I/5), Boldizsár László (8360 Keszthely, Liszt Ferenc u. 5.), Dr. Boldizsár Erzsébet (8360 Keszthely, Báthori u. 3.), Kincses Istvánné (8900 Zalaegerszeg, Zárda u. 9.) és Kincses Edit (8900 Zalaegerszeg, Zárda u. 9.) tulajdonában lévő Zalaszentgrót 10086/1 helyrajzi számon nyilvántartott ingatlanból földmérő üzemmérnök által készített vázrajznak megfelelően 2030 m2 nagyságú területet megvásároljon 350.000,- Ft, azaz háromszázötvenezer forint vételáron.

Zalaszentgrót Város Önkormányzatának Képviselő-testülete elvi egyetértését adja ahhoz, hogy az önkormányzat kizárólagos tulajdonában lévő Zalaszentgrót 010085/6 helyrajzi számon nyilvántartott 3138 m2 nagyságú, szántó művelési ágú külterületi ingatlant pályázati eljárás lefolytatása nélkül értékesítse Kincses Attila (8900 Zalaegerszeg, Petőfi S. u. 11. I/5), Boldizsár László (8360 Keszthely, Liszt Ferenc u. 5.), Dr. Boldizsár Erzsébet (8360 Keszthely, Báthori u. 3.), Kincses Istvánné (8900 Zalaegerszeg, Zárda u. 9.) és Kincses Edit (8900 Zalaegerszeg, Zárda u. 9.) részére 350.000,- Ft, azaz háromszázötvenezer forint vételáron.

A telekalakítási eljárással, valamint az adásvételi szerződések megkötésével kapcsolatban felmerülő mindennemű költség a Szimat Állatvédő Egyesületet (790 Zalaszentgrót, Malom u. 19.) terheli.

A Képviselő-testület felhatalmazza a polgármestert a telekalakítással, a földterületek értékesítésével, valamint az önkormányzat termőföld vagyon hasznosításáról és értékesítéséről szóló szabályzatának módosításával kapcsolatos teendők előkészítésére.

**Határidő:** 2015. június 30.

**Felelős:** Baracskai József polgármester

**12. sz. napirendi pont**

**Szent Gróth Termálfürdő és Szabadidőközpont bérbeadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Jelentkeztek vállalkozók, hogy bérbe vennék a fürdőt, 6 millió forintot fizetnének üzemeltetési díjként, a büféket is bérbe vennék. Kértünk egy üzleti tervet, mely minden képviselő számára megküldésre került. A határozati javaslat arról szól, hogy lépjünk tovább, vizsgáljuk meg, hogy biztosított-e az a keretrendszer, amiből a későbbiek során az önkormányzatnak kára nem származna. Biztosított lesz-e a termálfürdőnek a további működtetése. Akárki is üzemelteti, a jövőben is közös érdekünk lesz, hogy a fejlesztéseket együtt próbáljuk meg megoldani. A határozati javaslatban a tárgyalóbizottság tagjainak az alábbi személyeket javaslom: Gelencsér István, Dr. Tihanyi Ottó, Kovács László önkormányzati képviselőket és Horváth Zoltánt a Szentgróti Víz- és Fürdő Kft. ügyvezetőjét.

**Dr. Tihanyi Ottó:** Javaslatom, hogy a Gazdasági és Városfejlesztési Bizottság intézze a fürdő bérbeadással kapcsolatos tárgyalásokat.

**Baracskai József**: A közelgő nyitásra tekintettel minél hamarabb dönteni kell.

**Takács Tibor:** Az üzleti terv megküldése mellet is vannak félelmeink, megalapozottnak tartjuk, hogy még tárgyaljunk a vállalkozóval. Nem arról kell dönteni, hogy azonnal bérbe adjuk, hanem a bizottság felállításáról. Az idő sürget a nyitás előtt komoly munka áll előttünk, két héten belül le kell zárni és egy biztos igent vagy nemet kell mondani a vállalkozónak. Azért is időben döntenünk kell, hogy a Fürdő Kft. tudja tervezni az idei évét. Ha a bizottságot bízzák meg a feladattal, akkor is kérem Dr. Tihanyi Ottó képviselőt, segítse a munkánkat.

**Baracskai József**: Két javaslat hangzott el, hogy a Gazdasági és Városfejlesztési Bizottság tárgyaljon a vállalkozóval, és Dr. Tihanyi Ottó vegyen részt a bizottság munkájában.

**Dr. Tihanyi Ottó:** Ha tudok segítek, de ha bent vagyok egy bizottságban, akkor kötelező. A hivatal olyan jogi apparátussal rendelkezik, amelynek révén a jogi háttér biztosítva van.

**Baracskai József**: A módosított javaslatot befogadom, a képviselő-testület a Gazdasági és Városfejlesztési Bizottságot kéri fel a további tárgyalások lefolytatására.

Kérem, aki egyetért a Szent Gróth Termálfürdő és Szabadidőközpont bérbeadásával, a fenti módosítással, szavazzon.

A képviselő-testület 8 igen szavazattal az alábbi határozatot hozta:

**35/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Szent Gróth Termálfürdő és Szabadidőközpont, valamint a területén található vendéglátóipari egységek üzemeltetéséről zártkörű tárgyalásos eljárást folytat le az előterjesztés 1. számú melléklete szerinti tárgyalási dokumentáció alapján.

A Képviselő-testület a tárgyalás lefolytatásával a Gazdasági és Városfejlesztési Bizottságot bízza meg.

**Határidő:** 2015. április 30.

**Felelős:** a kijelölt Tárgyalóbizottság

**13. sz. napirendi pont**

**Döntés közétkeztetési célú helyiségbérletről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Közétkeztetés szempontjából a Koncz Dezső Iskolában is meg kell oldani az étkeztetést, de mivel az önkormányzat nem rendelkezik ott tulajdonnal, így a helyiséget bérelnünk kell. Ez a megoldás volt a legkézenfekvőbb. A Pénzügyi és Ügyrendi Bizottság tárgyalta, elfogadásra javasolja a képviselő-testületnek. Az intézményben béreljük a konyhát, így megoldásra kerül a közétkeztetés az ott lakók számára.

Kérem, aki egyetért a közétkeztetési célú helyiségbérlettel, szavazzon.

A képviselő-testület 8 igen szavazattal az alábbi határozatot hozta:

**36/2015. (III. 26.) számú képviselő-testületi határozat:**

Zalaszentgrót Város Önkormányzatának képviselő-testülete a Koncz Dezső Általános Iskola, Kollégium, Különleges Gyermekotthon, Készségfejlesztő Speciális Szakiskola és Egységes Gyógypedagógiai Módszertani Intézmény vonatkozásában fennálló gyermekétkeztetési kötelezettségének 2016. január 1-jétől való ellátása érdekében a Klebelsberg Intézményfenntartó Központ Zalaszentgróti Tankerületével kötendő bérleti szerződést az előterjesztés 1. számú melléklete szerinti tartalommal elfogadja.

A Képviselő-testület felhatalmazza Baracskai József polgármestert a bérleti szerződés aláírására.

**Határidő:** 2015. március 31.

**Felelős:** Baracskai József polgármester

**14. sz. napirendi pont**

**Döntés a Zalaudvarnoki Településrészi Önkormányzat vezetőjéről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A polgármester javaslatára a részönkormányzat lakossága szavazza meg a vezetőt. Az ismételt részönkormányzati fórumon Takács Tibor képviselőt választották meg részönkormányzat vezetőnek. A Pénzügyi és Ügyrendi Bizottság határozatában elfogadásra javasolja a képviselő-testületnek. Továbbá tájékoztatom a tisztelt képviselőket, hogy 2015. január 6-án Csáford településen megtartott lakossági fórumon megválasztott Balogh Gábor részönkormányzat vezető alpolgármesteri funkciót is betölt, a fennálló összeférhetetlenséget figyelembe véve részönkormányzati tisztségéről lemondott.

**Veress János:** Egy 2011-es törvényről beszélünk, mely az összeférhetetlenséget veti fel. Az összeférhetetlenség akkor következett be mikor az alpolgármester választás volt, ezt a törvénysértést orvosolni kell. Melyik posztról kell lemondani?

**Dr. Simon Beáta:** Ez a polémia pont abból ered, amely a településrészi önkormányzati működésnek a jogszabályi értelmezéséből lekövethető. Ha a képviselő úr a Szervezeti Működési Szabályzat módosítása kapcsán megfogalmazott jogértelmezést lényegileg áttekinti, akkor abból látható, hogy a részönkormányzat működésére vonatkozó szabályrendszer a bizottsági szabályrendszernek a következetes alkalmazása. Az önkormányzati törvény azt mondja, hogy a polgármester nem lehet bizottsági elnök, illetve bizottsági tag. Ennek az analógiának az alpolgármesterre vonatkozó vetítésével azt a helyzetet eredményezi, hogy gyakorlatilag az alpolgármester ennek következtében nem lehet településrészi önkormányzat vezető. Ez a jogi szabályozás 2013 januárjától fenn áll, nem pedig 2011. évi jogi szabályozásról van szó. 2013. évben az akkori alpolgármester részönkormányzat vezető szerepet is betöltött a ciklus végéig. Erre vonatkozóan akkor sehonnan nem érkezett semmilyen felhívás, amely abból a jogértelmezésből adódik, mely jelenleg az Mötv.-ben az SZMSZ szabályrendszerének a felhatalmazása révén hatályos, ad e lehetőséget arra, hogy az SZMSZ-ben szereplő szabályrendszert kizárólagosan lehessen alkalmazni vagy ezen szabályrendszer mellett alkalmazni kell a bizottsági tagokra vonatkozó további törvényi szabályozást. Ebből adódik ez a jogértelmezés, sok olyan hely van, mely a jogértelmezés kettőssége okán hasonlóképpen működött és működik mint Zalaszentgrót.

**Dr. Tihanyi Ottó:** Akinél fennáll az összeférhetetlenség ő fogja eldönteni, melyikről mond le. Az alpolgármester választásnál nem volt tudomásunk erről az információról, akkor lehet, hogy másként döntünk.

**Veress János**: Két alpolgármesterünk van, így a 8 képviselőből marad 6 fő.

**Baracskai József**: Igen, helyes.

**Veress János**: Csáfordon új részönkormányzat vezetőt kell választani, és minden képviselő legalább három részönkormányzatban tagként is részt kell vegyen a munkában.

**Baracskai József**: A Csáfordi részönkormányzat vezető választásról a későbbiek során döntünk.

**Dr. Simon Beáta:** Jogi polémiával kapcsolatosan naponta találkozunk hiányosságokkal. Nem mindig minden egyértelmű, amíg autentikus választ senki nem mer adni, addig félve mondanám bárkinek, hogy mi a helyes eljárás.

**Kovács László:** Az előterjesztés tartalmazza továbbá, hogy az aranyodi részönkormányzatnál 2 tag lemondott, itt külsős tagokat is kell választani. Át kell gondolni Zalaszentgrót vezetését, túl sok munka hárul a képviselőkre, egy képviselő benne van három bizottságban és három részönkormányzati munkában. Át kell beszélni a részönkormányzatra vonatkozó szabályokat.

**Baracskai József:** Március 31-én 1600 órakor várom a részönkormányzat vezetőket egy megbeszélésre.

Kérem, aki egyetért a Zalaudvarnoki Településrészi Önkormányzat vezetőjéről szóló döntéssel, szavazzon.

A képviselő-testület 7 igen és 1 tartózkodással az alábbi határozatot hozta:

**37/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót Város Önkormányzat Képviselő-testületének a Szervezeti és Működési Szabályzatáról szóló 25/2014. (XI.28.) számú önkormányzati rendeletének 49.§ (8) bekezdése alapján megállapítja, hogy Zalaszentgrót Város közigazgatási területén, a Zalaudvarnok városrészben működő településrészi önkormányzat vezetője Takács Tibor települési önkormányzati képviselő.

A képviselő-testület felkéri a jegyzőt, hogy tegye meg a szükséges intézkedéseket.

Határidő: azonnal

Felelős: Baracskai József polgármester

**15. sz. napirendi pont**

**Javaslat bírósági ülnök személyére**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Zalaszentgrót Város Önkormányzata javaslatot tehet bírósági ülnökök megválasztására. Egy módosítás történt a határozati javaslatban, a Pénzügyi és Ügyrendi bizottság határozata szerint elfogadásra javasolja a képviselő-testületnek.

Kérem, aki egyetért a bírósági ülnökök személyére tett javaslattal, szavazzon.

A képviselő-testület 8 igen szavazattal az alábbi határozatot hozta:

**38/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete

* Nyírő Tiborné 8790 Zalaszentgrót, Bocskai u. 23. szám alatti lakost

a Keszthelyi Járásbíróság népi ülnökének jelöli.

Zalaszentgrót Város Önkormányzatának Képviselő-testülete

* Banics Józsefné 8790 Zalaszentgrót, Várrét u. 11. szám alatti lakost,
* Budai Lajosné 8790 Zalaszentgrót, Domb u. 25. szám alatti lakost,
* Csordás Erzsébet 8790 Zalaszentgrót, Malom u. 1. szám alatti lakost, valamint
* Puklics Lajosné 8790 Zalaszentgrót, Balatoni u. 28. szám alatti lakost

a Zalaegerszegi Törvényszék népi ülnökének jelöli.

A Képviselő-testület felkéri a polgármestert, hogy a testület döntéséről a jelölteket és a bíróságok elnökeit a határozati kivonat egy-egy példányának megküldésével haladéktalanul tájékoztassa, valamint a további szükséges intézkedések megtételéről gondoskodjon.

*Határidő:* azonnal

*Felelős:* Baracskai József polgármester

**16. sz. napirendi pont**

**A Városi Könyvtár és Művelődési-Felnőttképzési Központ törzskönyvi nyilvántartás adatainak módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Varga István intézményvezető egyéb munkahelyi elfoglaltsága miatt nem tud részt venni az ülésen. A Humán Ügyek Bizottsága megtárgyalta, elfogadásra javasolja a képviselő-testületnek.

Kérem, aki egyetért az intézmény törzskönyvi nyilvántartás adatainak módosításával, szavazzon.

A képviselő-testület 8 igen szavazattal az alábbi határozatot hozta:

**39/2015. (III. 26.) számú képviselő-testületi határozat:**

1. Zalaszentgrót Város Önkormányzatának Képviselő-testülete a Magyar Államkincstárnál vezetett, 558611 törzskönyvi azonosító számom nyilvántartott VÁROSI KÖNYVTÁR ÉS MŰVELŐDÉSI-FELNŐTTKÉPZÉSI KÖZPONT elnevezésű törzskönyvi alany módosító okiratát, valamint egységes szerkezetű alapító okiratát az előterjesztés 1. és 2. mellékletének megfelelően elfogadja.

Felhatalmazza a polgármestert az alapító okirat és a módosító okirat aláírására.

Felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2015. április 3.

*Felelős:* Baracskai József polgármester

Dr. Simon Beáta jegyző

1. Zalaszentgrót Város Önkormányzatának Képviselő-testülete úgy dönt, hogy a Magyar Államkincstárnál vezetett, 558611 törzskönyvi azonosító számom nyilvántartott VÁROSI KÖNYVTÁR ÉS MŰVELŐDÉSI-FELNŐTTKÉPZÉSI KÖZPONT elnevezésű törzskönyvi alany esetén a törzskönyvi nyilvántartásában szereplő, ténylegesen végzett adóköteles tevékenységek TEÁOR ’08 szerinti besorolását az alábbi TEÁOR ’08 szerinti szakágazati kódokkal egészíti ki:

* 5914 - Filmvetítés
* 6820 - Saját tulajdonú, bérlet ingatlan bérbeadása, üzemeltetése
* 6832 - Ingatlankezelés
* 7722 - Videokazetta, lemez kölcsönzése
* 8219 - Fénymásolás, egyéb irodai szolgáltatás
* 8552 - Kulturális képzés
* 8559 - Mns egyéb oktatás
* 9001 - Előadó-művészet
* 9004 - Művészeti létesítmények működtetése
* 9101 - Könyvtári, levéltári tevékenység
* 9499 - Mns egyéb közösségi, társadalmi tevékenység

Felhatalmazza a polgármestert, hogy nyújtson be kérelmet a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

Felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2015. április 3.

*Felelős:* Baracskai József polgármester

Dr. Simon Beáta jegyző

**17. sz. napirendi pont**

**Zalaszentgrót és Környező Települések Intézményfenntartó Társulása Társulási Megállapodásának módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A módosítás a központi jogszabályváltozás miatt szükséges. Megemlíteném, hogy az intézménynek is szüksége lenne autóra bízom benne, hogy hamarosan megoldódik a probléma.

Kérem, aki egyetért az Intézményfenntartó Társulás Társulási Megállapodásának módosításával, szavazzon.

A képviselő-testület 8 igen szavazattal az alábbi határozatot hozta:

**40/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulása Társulási Megállapodásának módosítását és annak egységes szerkezetbe foglalt okiratát a Társulási Tanács 4/2015. (III. 25.) számú határozatának megfelelően elfogadja.

A Képviselő-testület a Társulási Megállapodás módosításának aláírására felhatalmazza a polgármestert.

Felhívja a jegyzőt, hogy a Társulási Megállapodás módosításának elfogadásáról szóló Képviselő-testületi határozati kivonat két példányának megküldésével a Zalaszentgrót és környező települések Intézményfenntartó Társulását (8790, Zalaszentgrót, Dózsa Gy. u. 1.) értesítse.

Határidő: 2015. április 3.

Felelős: Baracskai József polgármester

Dr. Simon Beáta jegyző

**18. sz. napirendi pont**

**A Zalaszentgróti Szociális és Gyermekjóléti Alapszolgáltatási Központ alapító okiratának módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A szociális igazgatásról és a szociális ellátásokról szóló törvény módosítása szerint módosul az alapító okirat is. A Szociális Bizottság megtárgyalta, határozata szerint elfogadásra javasolja.

Kérem, aki egyetért az intézmény alapító okiratának módosításával.

A képviselő-testület 8 igen szavazattal az alábbi határozatot hozta:

**41/2015. (III. 26.) számú képviselő-testületi határozat:**

1. Zalaszentgrót Város Önkormányzatának Képviselő-testülete a Zalaszentgróti Szociális és Gyermekjóléti Alapszolgáltatási Központ módosító okiratát, valamint egységes szerkezetű alapító okiratát az előterjesztés 1. és 2. mellékletének megfelelően elfogadja.

Felhatalmazza a polgármestert az alapító okirat és a módosító okirat aláírására.

Felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2015. április 3.

*Felelős:* Baracskai József polgármester

Dr. Simon Beáta jegyző

1. Zalaszentgrót Város Önkormányzatának Képviselő-testülete úgy dönt, hogy a Magyar Államkincstárnál vezetett, 559696 törzskönyvi azonosító számom nyilvántartott ZALASZENTGRÓTI SZOCIÁLIS ÉS GYERMEKJÓLÉTI ALAPSZOLGÁLTATÁSI KÖZPONT elnevezésű törzskönyvi alany esetén a törzskönyvi nyilvántartásában szereplő ténylegesen végzett tevékenységek TEÁOR ’08 besorolását az alábbi TEÁOR ’08 számokkal egészíti ki:

* 4939 M.n.s. egyéb szárazföldi személyszállítás
* 4941 Közúti áruszállítás
* 5629 Egyéb vendéglátás
* 6820 Saját tulajdonú, bérelt ingatlan bérbeadása, üzemeltetése
* 8810 Idősek, fogyatékosok szociális ellátása bentlakás nélkül

Felhatalmazza a polgármestert, hogy nyújtson be kérelmet a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

*Határidő:* 2015. április 3.

*Felelős:* Baracskai József polgármester

**19. sz. napirendi pont**

**A Zalaszentgróti Szociális és Gyermekjóléti Alapszolgáltatási Központ módosított szervezeti és működési szabályzatának, valamint szakmai programjának elfogadása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Egy részletes átfogó tervet készítettek az intézmény vezetői, melyet a Szociális Bizottság tárgyalt, határozata szerint elfogadásra javasolja a képviselő-testületnek.

Kérem, aki egyetért az intézmény szervezeti és működési szabályzatának, valamint a szakmai programnak elfogadásával, szavazzon.

A képviselő-testület 8 igen szavazattal az alábbi határozatot hozta:

**42/2015. (III. 26.) számú képviselő-testületi határozat:**

Zalaszentgrót Város Önkormányzata Képviselő-testülete megtárgyalta és jóváhagyta a Zalaszentgróti Szociális és Gyermekjóléti Alapszolgáltatási Központ Szervezeti és Működési Szabályzatának és Szakmai Programjának módosítását az előterjesztés szerinti formában és tartalommal.

A Képviselő-testület felhatalmazza a polgármestert a Zalaszentgróti Szociális és Gyermekjóléti Alapszolgáltatási Központ módosított Szervezeti és Működési Szabályzatának és Szakmai Programjának aláírására.

A Képviselő-testület felkéri a jegyzőt, hogy a döntésről a határozati kivonat egy példányának megküldésével értesítse a Zalaszentgróti Szociális és Gyermekjóléti Alapszolgáltatási Központ intézményvezetőjét.

Határidő: 2014. április 3.

Felelős: Baracskai József polgármester

Dr. Simon Beáta jegyző

**20. sz. napirendi pont**

**A Városi Könyvtár és Művelődési-Felnőttképzési Központ 2015. évi munkatervének jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Humán Ügyek Bizottsága tárgyalta, határozata szerint elfogadásra javasolja a képviselő-testületnek.

Kérem, aki elfogadja az intézmény 2015. évi munkatervét, szavazzon.

A képviselő-testület 8 igen szavazattal az alábbi határozatot hozta:

**43/2015. (III. 26.) számú képviselő-testületi határozat:**

Zalaszentgrót Város Önkormányzat Képviselő-testülete megtárgyalta és az előterjesztett formában és tartalommal jóváhagyja a Városi Könyvtár és Művelődési - Felnőttképzési Központ 2015. évi munkatervét.

Felkéri a jegyzőt, hogy a határozat egy példányának megküldésével értesítse az intézmény vezetőjét.

**Határidő**: 2015. április 15.

**Felelős**: Dr. Simon Beáta jegyző

**21. sz. napirendi pont**

**Zalai Hazatérők Egyesületével kötött együttműködési megállapodás jóváhagyása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Zalai Hazatérők Egyesülete a Norvég Civil Alap 2. fordulóján pályázatot nyert, szüksége volt egy együttműködési megállapodásra, melyet aláírtam, kötelezettségvállalással nem jár. A pályázat beadásához szükséges, kérem a képviselő-testület jóváhagyását. A későbbiek során ki szeretné terjeszteni az egyesület a pályázatot a részönkormányzatokra is.

A Humán Ügyek Bizottsága tárgyalta, elfogadásra javasolta a képviselő-testületnek.

Kérem, aki egyetért az együttműködési megállapodás jóváhagyásával, szavazzon.

A képviselő-testület 8 igen szavazattal az alábbi határozatot hozta:

**44/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalai Hazatérők Egyesülete által a Norvég Civil Alap második fordulójára benyújtott „Aktív fiatalok Zalában” című, NCTA-2015-11078-D azonosítószámú projektjéhez kapcsolódóan megkötött együttműködési megállapodást utólagosan jóváhagyja.

A Képviselő-testület felkéri a jegyzőt, hogy a Zalai Hazatérők Egyesületét a határozati kivonat egy példányának megküldésével értesítse.

*Határidő:* 2015. április 15.

*Felelős:* Dr. Simon Beáta jegyző

**22. sz. napirendi pont**

**Tájékoztató a településrészi önkormányzatok tagjainak köztartozásmentes adózói adatbázisba történő felvételről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A hivatkozott jogszabályi rendelkezésre tekintettel az érintett településrészi önkormányzatok nem képviselő tagjainak – két kivételtől eltekintve – az adatbázisba történő felvétel kezdeményezése megtörtént. A Pénzügyi és Ügyrendi Bizottság megtárgyalta az alábbi kiegészítéssel: Zalaszentgrót Város Önkormányzatának Képviselő-testülete felhívja a mulasztó településrészi önkormányzati tagot, hogy a jogszabályban foglalt kötelezettségének haladéktalanul tegyen eleget, határidő: 2015. április 30.

Kérem, aki egyetért a köztartozásmentes adózói adatbázisba történő felvételről szóló tájékoztatóval, szavazzon.

A képviselő-testület 8 igen szavazattal az alábbi határozatot hozta:

**45/2015. (III. 26.) számú képviselő-testületi határozat:**

Zalaszentgrót Város Önkormányzatának Képviselő-testülete megállapítja, hogy a Magyarország helyi önkormányzatairól szóló 2011. évi CLXXXIX. törvény 38.§ (4) bekezdése alapján a Zalaszentgrót Város közigazgatási területén működő településrészi önkormányzat tagjai számára előírt, a köztartozásmentes adózói adatbázisban történő felvétel kezdeményezése Zalaszentgrót Város Önkormányzat Képviselő-testületének a Szervezeti és Működési Szabályzatáról szóló 25/2014. (XI.28.) számú önkormányzati rendeletében meghatározott településrészi önkormányzatok nem képviselő tagjai által – két településrészi önkormányzati tag kivételével – megtörtént.

Zalaszentgrót Város Önkormányzatának Képviselő-testülete felhívja a mulasztó településrészi önkormányzati tagot, hogy a jogszabályban foglalt kötelezettségének haladéktalanul tegyen eleget.

*Határidő:* 2015. április 30.

*Felelős:* Baracskai József polgármester

**Egyebek**

**Baracskai József:** Az évi szabadságom a terv szerint teljesült, kiírásra került.

További hozzászólás hiányában Baracskai József polgármester 1720 órakor zárt ülés tartására tér át a Magyarország helyi önkormányzatairól szóló 2011. évi CLXXXIX. törvény 46. § (2 ) bekezdésének c) pontja alapján.

Kmf:

**Baracskai József Dr. Simon Beáta**

polgármester jegyző